ᱜᱩᱡᱽᱨᱟᱱᱣᱟᱞᱟ ᱦᱚᱱᱚᱛ

ᱜᱩᱡᱽᱨᱟᱱᱣᱟᱞᱟ ᱦᱚᱱᱚᱛ (ᱯᱟᱧᱡᱟᱵᱤ ᱟᱨ ᱩᱨᱫᱩ: ضِلع گُوجرانوالا), ᱫᱚ ᱢᱤᱫ ᱦᱚᱱᱚᱛ ᱠᱟᱱᱟ, ᱡᱟᱦᱟᱸ ᱫᱚ ᱯᱟᱠᱤᱥᱛᱟᱱ ᱨᱮᱱᱟᱜ ᱯᱚᱧᱡᱟᱵᱽ ᱨᱮ ᱢᱟᱡᱷᱟ ᱴᱚᱴᱷᱟ ᱨᱮᱱᱟᱜ ᱢᱤᱫ ᱴᱷᱟᱶ ᱠᱟᱱᱟ ᱾ ᱜᱩᱡᱽᱨᱟᱱᱣᱟᱞᱟ ᱦᱚᱱᱚᱛ ᱨᱮᱱᱟᱜ ᱥᱤᱢᱟᱹ ᱫᱚ ᱣᱚᱡᱤᱨᱟᱵᱟᱫᱽ, ᱥᱤᱭᱟᱞᱠᱳᱴ, ᱦᱟᱯᱷᱤᱡᱟᱵᱟᱫᱽ ᱟᱨ ᱥᱮᱠᱷᱩᱯᱩᱨᱟ ᱦᱚᱱᱚᱛ ᱛᱮ ᱮᱥᱮᱫ ᱟᱠᱟᱱᱟ ᱾ ᱜᱩᱡᱽᱨᱟᱱᱣᱟᱞᱟ ᱦᱚᱱᱚᱛ ᱨᱮ ᱕ ᱜᱚᱴᱟᱝ ᱡᱟᱹᱛᱤᱭᱟᱹᱨᱤ ᱵᱤᱫᱷᱟᱱᱥᱚᱵᱷᱟ ᱟᱨ ᱑᱒ ᱜᱚᱴᱟᱝ ᱯᱚᱧᱡᱟᱵᱽ ᱵᱤᱫᱷᱟᱱᱥᱚᱵᱷᱟ ᱴᱚᱴᱷᱟ ᱢᱮᱱᱟᱜᱼᱟ ᱾ ᱜᱩᱡᱽᱨᱟᱱᱣᱟᱞᱟ ᱫᱚ ᱯᱟᱦᱟᱞᱣᱟᱱ ᱠᱚᱣᱟᱜ ᱥᱚᱦᱚᱨ ᱢᱮᱱᱛᱮ ᱵᱟᱰᱟᱭᱚᱜᱼᱟ ᱟᱨ ᱱᱚᱣᱟ ᱫᱚ ᱡᱚᱢᱟᱜ ᱞᱟᱹᱜᱤᱫ ᱛᱮ ᱧᱩᱛᱩᱢᱟᱱ ᱜᱮᱭᱟ ᱾

ᱱᱟᱜᱟᱢ
ᱜᱩᱡᱽᱨᱟᱱᱣᱟᱞᱟ ᱫᱚ ᱢᱟᱨᱮ ᱯᱚᱧᱡᱟᱵᱽ ᱨᱮᱱᱟᱜ ᱢᱟᱡᱷᱟ ᱴᱚᱴᱷᱟ ᱨᱮᱱᱟᱜ ᱠᱟᱱᱟ ᱾ ᱟᱥᱨᱩᱨ ᱟᱹᱛᱩ ᱫᱚ ᱛᱟᱠᱤ ᱨᱮᱱᱟᱜ ᱴᱷᱟᱶ ᱞᱮᱠᱟᱛᱮ ᱵᱟᱰᱟᱭᱚᱜᱼᱟ, ᱡᱟᱦᱟᱸ ᱫᱚ ᱢᱤᱫ ᱱᱟᱜᱟᱢᱤᱭᱟᱹ ᱥᱚᱦᱚᱨ ᱠᱟᱱᱟ, ᱚᱱᱟ ᱫᱚ ᱪᱟᱭᱱᱟ ᱨᱤᱱ ᱛᱟᱲᱟᱢ ᱦᱚᱲ ᱦᱣᱮᱱ ᱛᱥᱤᱭᱟᱝ ᱮ ᱥᱮᱱ ᱞᱮᱱᱟ ᱛᱟᱦᱮᱸᱫ, ᱡᱟᱦᱟᱸ ᱨᱮ ᱵᱩᱫᱫᱷᱚ ᱫᱷᱚᱨᱚᱢ ᱨᱮᱱᱟᱜ ᱟᱹᱰᱤ ᱢᱟᱨᱟᱝ ᱫᱷᱤᱨᱤ ᱢᱮᱱᱟᱜᱼᱟ ᱾ ᱛᱥᱤᱭᱟᱝ ᱚᱠᱛᱚ ᱛᱟᱭᱚᱢ ᱜᱚᱡᱽᱱᱤ ᱨᱤᱱ ᱢᱚᱦᱢᱩᱫᱽ ᱟᱜ ᱤᱥᱞᱟᱢᱤ ᱡᱤᱛᱠᱟᱹᱨ ᱫᱷᱟᱹᱨᱤᱡ ᱛᱟᱠᱤ ᱫᱚ ᱵᱟᱰᱟᱭ ᱧᱟᱢᱚᱜ ᱠᱟᱱ ᱛᱟᱦᱮᱸᱫ, ᱢᱮᱱᱠᱷᱟᱱ ᱞᱟᱦᱚᱨ ᱫᱚ ᱯᱚᱧᱡᱟᱵᱽ ᱨᱮᱱᱟᱜ ᱨᱟᱡᱽᱜᱟᱲ ᱞᱮᱠᱟᱛᱮ ᱵᱮᱱᱟᱣ ᱮᱱᱟ ᱾ ᱞᱟᱦᱚᱨ ᱫᱚ ᱯᱚᱧᱡᱟᱵᱽ ᱨᱮᱱᱟᱜ ᱢᱩᱬ ᱥᱚᱦᱚᱨ ᱞᱮᱠᱟᱛᱮ ᱛᱟᱠᱤ ᱨᱮᱱᱟᱜ ᱴᱷᱟᱶ ᱮ ᱟᱢᱮᱴ ᱞᱮᱫ ᱛᱟᱦᱮᱸᱫ ᱟᱨ ᱱᱚᱣᱟ ᱫᱚ ᱜᱚᱡᱽᱱᱟᱵᱷᱤ ᱠᱚᱣᱟᱜ ᱫᱚᱥᱟᱨ ᱨᱟᱡᱽᱜᱟᱲ ᱞᱮᱠᱟᱛᱮ ᱵᱮᱱᱟᱣ ᱮᱱᱟ ᱾ ᱟᱥᱨᱩᱨ ᱨᱮᱱᱟᱜ ᱱᱮᱛᱟᱨᱟᱜ ᱟᱹᱛᱩ ᱫᱚ ᱢᱤᱫ ᱢᱟᱨᱮ ᱥᱚᱦᱚᱨ ᱨᱮᱱᱟᱜ ᱴᱷᱟᱶ ᱞᱮᱠᱟᱛᱮ ᱵᱟᱰᱟᱭᱚᱜ ᱠᱟᱱᱟ ᱾ ᱗ ᱟᱱᱟᱜ ᱥᱟᱭ ᱥᱮᱨᱢᱟ ᱨᱮᱱᱟᱜ ᱮᱛᱚᱦᱚᱵ ᱠᱷᱚᱱ ᱜᱮ ᱯᱟᱠᱤᱥᱛᱟᱱ ᱨᱮᱱᱟᱜ ᱥᱟᱢᱟᱝ ᱴᱚᱴᱷᱟ ᱟᱨ ᱠᱚᱧᱮ ᱥᱤᱧᱚᱛ ᱨᱮ ᱜᱩᱡᱽᱡᱟᱨ ᱨᱟᱡᱽ ᱠᱚᱣᱟᱜ ᱨᱟᱡᱽᱜᱟᱲ ᱛᱟᱦᱮᱸ ᱠᱟᱱᱟ ᱾ ᱢᱩᱜᱚᱞ ᱨᱟᱡᱽ ᱚᱠᱛᱚ ᱨᱮ ᱟᱠᱵᱚᱨ ᱟᱜ ᱥᱟᱥᱚᱱ ᱚᱠᱛᱚ ᱠᱷᱚᱱ ᱚᱨᱩᱝᱡᱮᱵᱽ ᱟᱜ ᱥᱟᱥᱚᱱ ᱚᱠᱛᱚ ᱫᱷᱟᱹᱨᱤᱡ ᱱᱚᱣᱟ ᱦᱚᱱᱚᱛ ᱨᱮ ᱯᱷᱞᱟ-ᱯᱷᱩᱞᱟ, ᱯᱩᱨᱟ ᱫᱤᱥᱚᱢ ᱨᱮ ᱠᱩᱧ ᱠᱚ ᱯᱟᱥᱱᱟᱣ ᱞᱮᱱ ᱛᱟᱦᱮᱸᱫ, ᱟᱨ ᱮᱛᱚᱢ ᱯᱟᱪᱮ ᱨᱮ ᱟᱹᱛᱩ ᱠᱚ ᱛᱟᱦᱮᱸ ᱠᱟᱱᱟ, ᱡᱟᱦᱟᱸ ᱫᱚ ᱱᱤᱛᱚᱜ ᱛᱟᱥᱟᱫ ᱨᱮᱱᱟᱜ ᱚᱛ ᱟᱨ ᱵᱩᱨᱩ ᱡᱩᱜᱽ ᱨᱮᱱᱟᱜ ᱵᱚᱸᱜᱟ ᱛᱷᱟᱱ ᱠᱟᱱᱟ ᱾ ᱱᱩᱠᱩᱣᱟᱜ ᱡᱤᱣᱤᱵᱟᱫᱤ ᱫᱚ ᱱᱤᱛᱦᱚᱸ ᱵᱟᱨᱦᱮ ᱦᱚᱱᱚᱛ ᱨᱮ ᱧᱟᱢᱚᱜ ᱜᱮᱭᱟ ᱾ ᱯᱚᱧᱡᱟᱵᱽ ᱴᱚᱴᱷᱟ ᱫᱚ ᱢᱤᱥᱚᱱᱚᱨᱤ ᱥᱩᱯᱷᱤ ᱥᱟᱱᱛ ᱠᱚ ᱦᱚᱛᱮᱛᱮ ᱢᱩᱥᱞᱤᱢ ᱠᱚ ᱵᱮᱱᱟᱣ ᱮᱱᱟ, ᱚᱠᱚᱭᱟᱜ ᱫᱟᱨᱜᱟᱦ ᱯᱚᱧᱡᱟᱵᱽ ᱴᱚᱴᱷᱟ ᱨᱮᱱᱟᱜ ᱞᱮᱱᱰᱥᱠᱮᱯ ᱨᱮ ᱢᱮᱱᱟᱜᱼᱟ ᱾

ᱤᱢᱤᱱᱟᱵᱟᱫᱽ ᱟᱨ ᱦᱟᱯᱷᱤᱡᱟᱵᱟᱫᱽ ᱢᱩᱬ ᱥᱚᱦᱚᱨ ᱛᱟᱦᱮᱸ ᱠᱟᱱᱟ (ᱛᱟᱭᱚᱢ ᱫᱚ ᱱᱤᱛᱚᱜ ᱢᱤᱫᱴᱟᱹᱝ ᱵᱷᱮᱜᱟᱨ ᱦᱚᱱᱚᱛ ᱨᱮᱱᱟᱜ ᱢᱤᱫ ᱴᱷᱟᱶ ᱠᱟᱱᱟ), ᱚᱠᱟᱨᱮ ᱫᱤᱥᱚᱢ ᱫᱚ ᱖ ᱜᱚᱴᱟᱝ ᱱᱟᱯᱟᱭ ᱪᱟᱥ ᱟᱵᱟᱫᱽ ᱨᱮ ᱦᱟᱹᱴᱤᱧ ᱞᱮᱱᱟ ᱛᱟᱦᱮᱸᱫ ᱾ ᱢᱮᱱᱠᱷᱟᱱ ᱤᱥᱞᱟᱢᱤ ᱚᱠᱛᱚ ᱨᱮᱱᱟᱜ ᱢᱩᱪᱟᱹᱫ ᱨᱮ ᱱᱚᱣᱟ ᱴᱚᱴᱷᱟ ᱫᱚ ᱢᱩᱥᱞᱤᱢ ᱠᱚᱣᱟᱜ ᱢᱩᱪᱟᱹᱫ ᱦᱩᱭ ᱞᱮᱱᱟ ᱾ ᱱᱤᱛᱚᱜ ᱱᱚᱣᱟ ᱦᱚᱱᱚᱛ ᱨᱮ ᱛᱟᱦᱮᱱ ᱠᱟᱱ ᱟᱹᱫᱤᱵᱟᱹᱥᱤ ᱠᱚᱫᱚ ᱱᱟᱦᱟᱜ ᱚᱠᱛᱚ ᱨᱮ ᱜᱮ ᱵᱟᱦᱨᱮ ᱫᱤᱥᱚᱢ ᱠᱷᱚᱱ ᱠᱚ ᱦᱮᱡ ᱟᱠᱟᱱᱟ ᱟᱨ ᱱᱩᱠᱩᱣᱟᱜ ᱦᱮᱡ ᱥᱮᱴᱮᱨᱚᱜ ᱢᱟᱬᱟᱝ ᱛᱮ ᱱᱚᱣᱟ ᱦᱚᱱᱚᱛ ᱫᱚ ᱢᱩᱪᱟᱹᱫ ᱫᱷᱟᱣ ᱜᱮ ᱠᱚ ᱟᱲᱟᱜ ᱜᱤᱰᱤ ᱠᱮᱫᱟ ᱢᱮᱱᱛᱮ ᱵᱟᱰᱟᱭᱚᱜᱼᱟ ᱾ ᱱᱚᱣᱟ ᱴᱟᱴᱠᱟ ᱟᱨ ᱵᱷᱤᱱᱟᱥᱠᱟᱨᱤ ᱵᱚᱫᱚᱞ ᱞᱟᱹᱜᱤᱫ ᱢᱤᱫᱴᱟᱹᱝ ᱯᱟᱹᱛᱤᱭᱟᱹᱣ ᱫᱚ ᱱᱚᱣᱟ ᱠᱟᱱᱟ ᱡᱮ ᱱᱚᱣᱟ ᱢᱩᱜᱚᱞ ᱥᱟᱢᱨᱟᱡᱽ ᱨᱮᱱᱟᱜ ᱢᱩᱪᱟᱹᱫ ᱥᱮᱨᱢᱟ ᱨᱮ ᱯᱚᱧᱡᱟᱵᱽ ᱨᱮ ᱟᱹᱰᱤ ᱟᱭᱢᱟ ᱞᱟᱹᱲᱦᱟᱹᱭ ᱠᱷᱟᱹᱛᱤᱨ ᱦᱩᱭ ᱞᱮᱱ ᱛᱟᱦᱮᱸᱫ ᱾

ᱰᱮᱢᱚᱜᱨᱟᱯᱷᱤ

ᱦᱚᱲ ᱮᱞ

᱒᱐᱑᱗ ᱥᱮᱨᱢᱟ ᱨᱮᱱᱟᱜ ᱦᱚᱲ ᱞᱮᱠᱷᱟ ᱡᱚᱠᱷᱟ ᱚᱠᱛᱚ ᱨᱮ, ᱜᱩᱡᱽᱨᱟᱱᱣᱟᱞᱟ ᱦᱚᱱᱚᱛ ᱨᱮ ᱖᱑᱖,᱗᱔᱒ ᱜᱷᱟᱨᱚᱸᱡᱽ ᱛᱟᱦᱮᱸ ᱠᱟᱱᱟ ᱟᱨ ᱦᱚᱲ ᱮᱞ ᱫᱚ ᱔,᱑᱘᱐,᱗᱙᱔ ᱦᱚᱲ ᱠᱚ ᱛᱟᱦᱮᱸ ᱠᱟᱱᱟ ᱾ ᱜᱩᱡᱽᱨᱟᱱᱣᱟᱞᱟ ᱨᱮ ᱡᱟᱱᱟᱝ ᱡᱟᱹᱱᱤ ᱫᱚ ᱑᱐᱐᱐ ᱠᱚᱲᱟ ᱨᱮ ᱙᱗᱑ ᱛᱤᱨᱞᱟᱹ ᱠᱚ ᱛᱟᱦᱮᱸ ᱠᱟᱱᱟ ᱟᱨ ᱥᱤᱠᱷᱱᱟᱹᱛ ᱫᱚᱨ ᱫᱚ ᱗᱕.᱐᱙% - ᱠᱚᱲᱟ ᱫᱚ ᱗᱗.᱒᱓% ᱟᱨ ᱛᱤᱨᱞᱟᱹ ᱫᱚ ᱗᱒.᱙᱑% ᱾ ᱒,᱖᱔᱙,᱔᱐᱕ (᱖᱓.᱓᱗%) ᱫᱚ ᱥᱚᱦᱚᱨᱤ ᱡᱟᱭᱜᱟ ᱨᱮ ᱠᱚ ᱛᱟᱦᱮᱸ ᱠᱟᱱᱟ ᱾ ᱑,᱐᱔᱙,᱓᱘᱒ (᱒᱕.᱑᱐%) ᱫᱚ ᱑᱐ ᱥᱮᱨᱢᱟ ᱠᱷᱚᱱ ᱠᱚᱢ ᱩᱢᱮᱨ ᱨᱯᱱ ᱠᱟᱱᱟ ᱠᱚ ᱾

᱒᱐᱒᱓ ᱥᱮᱨᱢᱟ ᱨᱮᱱᱟᱜ ᱦᱚᱲ ᱞᱮᱠᱷᱟ ᱞᱮᱠᱟᱛᱮ ᱱᱚᱣᱟ ᱦᱚᱱᱚᱛ ᱨᱮ ᱕,᱙᱔᱐,᱑᱗᱓ ᱦᱚᱲ ᱠᱚ ᱛᱟᱦᱮᱸ ᱠᱟᱱᱟ ᱾

ᱫᱷᱚᱨᱚᱢ

ᱯᱟᱹᱨᱥᱤ

᱒᱐᱒᱓ ᱥᱮᱨᱢᱟ ᱨᱮᱱᱟᱜ ᱦᱚᱲ ᱞᱮᱠᱷᱟ ᱡᱚᱠᱷᱟ ᱚᱠᱛᱚ ᱨᱮ ᱙᱒.᱓% ᱦᱚᱲ ᱫᱚ ᱯᱟᱧᱡᱟᱵᱤ, ᱖.᱒% ᱫᱚ ᱩᱨᱫᱩ ᱟᱨ ᱐.᱘% ᱫᱚ ᱯᱟᱥᱛᱚ ᱟᱠᱚᱣᱟᱜ ᱯᱩᱭᱞᱩ ᱯᱟᱹᱨᱥᱤ ᱠᱚ ᱨᱚᱲᱮᱫ ᱛᱟᱦᱮᱸᱫ ᱾

ᱥᱟᱜᱟᱲᱚᱢ ᱡᱚᱲᱟᱣ
ᱨᱮᱞ
ᱢᱩᱬᱩᱛ ᱯᱮᱥᱟᱣᱟᱨ-ᱠᱚᱨᱟᱪᱤ ᱨᱮᱞᱣᱮ ᱞᱟᱭᱤᱱ ᱫᱚ ᱜᱩᱡᱽᱨᱟᱱᱣᱟᱞᱟ ᱦᱚᱱᱚᱛ ᱞᱮᱠᱟᱛᱮ ᱪᱟᱞᱟᱜ ᱠᱟᱱᱟ ᱾ ᱱᱚᱣᱟ ᱦᱚᱱᱚᱛ ᱫᱚ ᱨᱮᱞᱣᱮ ᱱᱮᱴᱣᱟᱨᱠ ᱦᱚᱛᱮᱛᱮ ᱥᱤᱭᱟᱞᱠᱳᱴ, ᱦᱟᱯᱷᱤᱡᱟᱵᱟᱫᱽ ᱟᱨ ᱜᱩᱡᱽᱨᱟᱴ ᱦᱚᱱᱚᱛ ᱠᱷᱚᱱ ᱡᱚᱲᱟᱣ ᱟᱠᱟᱱᱟ ᱾

ᱥᱟᱹᱠᱷᱭᱟᱹᱛ